Ahokylä (Venäjä)

Ahokylä () on maalaiskunta ja sen keskuskylä Leningradin alueen Jaaman piirissä Venäjällä. Kylä sijaitsee Sumajoen varrella 35 kilometriä Jaamasta koilliseen. Kunnassa on 1 400 ja kylässä 1 100 asukasta (vuonna 2015)Plan, s. 52..

Maantiede
Ahokylän kunnan pinta-ala on 121,22 neliökilometriä. Se rajoittuu etelässä Jaaman piirin Opoljan ja lännessä Kattilan, pohjoisessa Lomonosovin piirin Kaprion ja idässä Volossovan piirin Pekunitsan, Simetsan ja Kolositsan kuntiin.Plan, s. 14. Pinta-alasta 61,5 % on metsää, 34,8 % maatalousmaata ja 3,7 % asuinaluettaPlan, s. 38..

Kunta sijaitsee Länsi-Inkerin ylängöllä. Pinnanmuodostukseltaan se on kumpuilevaa tasankoa.Plan, s. 31. Alueella virtaavat Siesta ja sen sivujoki SumaPlan, s. 28–29.. Hyötykaivannaisiin kuuluu turvePlan, s. 35–36.. Sumajoen laaksoon suunnitellaan luonnonsuojelualuettaPlan, s. 97..

Asutus
Ahokylän kuntaan kuuluu yhdeksän kylää: Ahokylä, Kaipala, Korkka (ven. Gorka), Lousnankylä (Louzno), Ratsina, Siesta, Tomassova (Domašovo), Unatitsa ja Uteseni (Utešenije). Noin sadan asukkaan kyliä ovat Tomassova ja Kaipala. Utesenissä ei ole lainkaan vakituista asutusta.

Kunnassa sijaitsee lisäksi yksi puutarhapalsta-alue. Kesäasukkaiden määräksi arvioidaan noin tuhat henkeä.Plan, s. 52–54.

Historia
Sumajoen rannalla kahden kilometrin päässä Kaipalan kylästä on sijainnut novgorodilaisten 1100-luvulla rakentama puolustuslinna, jonka saksalaiset ristiritarit hävittivät vuonna 1240Plan, s. 16.. Novgorodin Vatjan viidenneksen verokirjassa vuodelta 1500 mainitaan Ratsinan pogosta, johon kuului suurin osa nykyisen kunnan kylistä. Unatitsaan perustettiin ruotsalaisaikana 1600-luvulla luterilainen seurakunta. 1800-luvulla seudulle rakennettiin aateliskartanoita, joista eräät ovat osittain säilyneet. Peter von Köppenin mukaan Ahokylässä asui vuonna 1848 venäläisten ohella 16 Novasolkan luterilaiseen seurakuntaan kuulunutta savakkoa. Vuoden 1899 väestönlaskennan mukaan Ratsinan volostin asukkaat olivat kymmenkuntaa virolaista lukuun ottamatta kaikki venäläisiä. Venäjän keisarikunnan hallintorakenteen puitteissa Ahokylä kuului Pietarin kuvernementin Jaaman kihlakuntaan.

Liikenne, talous ja palvalut
Tärkeimmät liikenneväylät ovat Perliisilän ja Kuurlan sekä Tomassovan ja Gorodištšen väliset asfaltoidut maantiet. Kunnasta on kolme päivittäistä linja-autovuoroa Jaamaan.Plan, s. 66–73.

Paikallisista työnantajista tärkeimpiä ovat julkiset palvelut. Suurin osa työvoimasta työskentelee lähikunnissa, Laukaansuun satamassa, Jaamassa ja Pietarissa. Kunnassa toimii kolme maatalousyritystä ja juomavesipullottamo.Plan, s. 47–50.

Keskuskylän palveluihin kuuluvat lastentarha, peruskoulu, kulttuuritalo, kirjasto, lääkintäasema apteekkeineen, posti, pankki ja viisi myymälää. Keskikoululaiset opiskelevat Jaamassa. Kaipalassa ja Ratsinassa on myymälät.Plan, s. 60–65.

Kyläkuva ja nähtävyydet
Sumajoen kahtia jakama Ahokylä koostuu matalista kerrostaloista, puutarhapalstojen ympäröimistä omakotitaloista, julkisista rakennuksista ja vailla käyttöä olevista maatalousyrityksen rakennelmistaPlan, s. 41–42..

Kaipalan muinaislinna on valtakunnallinen suojelukohde. Muita kulttuurihistoriallisia muistomerkkejä ovat kaksi keskiaikaista hautapaikkaa, Utesenin kartanoalue, Ratsinan kirkko ja toisen maailmansodan yhteishaudat.Plan, s. 99–102.

Lähteet


Viitteet

Aiheesta muualla
 Ahokylän kunnan sivusto 

Luokka:Kattilan kylät
Luokka:Jaaman piirin kunnat